**פובליסיס** (בצרפתית: **Publicis Groupe)** היא קבוצת פרסום, שיווק ויחסי ציבור רב לאומית צרפתית, שבסיסה הוא בפריז. נכון לשנת 2022 היא קבוצת הפרסום השלישית בגדולה בעולם (מבחינת הכנסות), היא מעסיקה כ-75,000 עובדים ופועלת בכ-100 מדינות ברחבי העולם. פובליסיס היא חברה ציבורית שמניותיה נסחרות בבורסת יורונקסט פריז והן כלולות במדד CAC 40.

היסטוריה
--------

### השנים הראשונות

החברה הוקמה ב-1926 על ידי מרסל בלאושטיין-בלאנשה, צרפתי ממוצא יהודי-רוסי, בדירה קטנה מעל קצבייה. ב-1935 הוא רכש תחנת רדיו ושינה את שמו ל-Radio Cité, בו הפיק את שידורי החדשות הראשונים של צרפת וכן את הזמרירים הראשונים לפרסום ברדיו. התחנה גם עזרה להשיק את הקריירה של הזמרת אדית פיאף ברחבי צרפת. עם פרוץ מלחמת העולם השנייה הוחרמו עסקיו של מרסל בלאושטיין על ידי כוחות הכיבוש הגרמניים כ"רכוש יהודי". מיולי עד אוקטובר 1943, בלושטיין נכלא על ידי ממשלתו הפאשיסטית של הדיקטטור הספרדי פרנסיסקו פרנקו, אך הוא שוחרר מאוחר יותר הודות להתערבות בריטית.

הוא הצטרף לתנועת ההתנגדות הצרפתית, קיבל את שם הקוד "בלנשה" שהוסיף אחר כך לשם משפחתו. כשהמלחמה הסתיימה, הוא בנה מחדש את פובליסיס מאפס, הוא היה הראשון לערוך סקרי דעת קהל בצרפת ופיתח את התחומים של חקר שוק וניתוח מותגים.

בשנת 1958 השיק בלאושטיין-בלאנשה בצרפת את הקונספט של דראגסטור בסגנון אמריקאי, הפתוח 24 שעות 7 ימים בשבוע בשאנז אליזה בפריז. החנות המוכרת בין השאר תרופות, עיתונים ומזון ממשיכה לפעול בשם "Publicisdrugstore".

בשנות ה-70 של המאה ה-20 החלה פובליסיס לפעול מחוץ לצרפת. בשנת 1987 החליף מוריס לוי את בלאושטיין-בלאנשה בתפקיד מנכ"ל הקבוצה.

### העשור הראשון של המאה ה-21

בשנת 2000 רכשה פובליסיס את סוכנות הפרסום הבריטית Saatchi & Saatchi, תמורת 1.9 מיליארד דולר. באותה שנה, בשיא בועת הדוט-קום, הקימה קבוצת פובליסיס חטיבת פרסום אינטראקטיבית חדשה, בשם Publicis.net, בנוסף הקצאה סכום של 200 מיליון אירו לפיתוח עסקיה של החטיבה באמצעות מימון סטראט אפים חדשים ועל ידי ביצוע רכישות.

בשנת 2002, רכשה פובליסיס, תמורת 3 מיליארד דולר, את קבוצת הפרסום החמישית בגדולה בעולם באותה עת Bcom3 האמריקאית, שכללה את רשתות הפרסום "ליאו ברנט" ו"ד'ארסי", ורשת הפרסום היפאנית "דנטסו". העסקה נתנה לפובליסיס אחיזה בשוק האמריקאי והפכה אותה לקבוצת הפרסום הרביעית בגודלה בעולם.

בשנת 2006, רכשה פובליסיס את חברת השיווק הישיר והדיגיטלי האמריקאית דיגיטס, תמורת כ-1.3 מיליארד דולר.

בשנת 2009, רכשה פובליסיס את סוכנות הפרסום הדיגיטלית רייזורפיש (Razorfish) מידי חברת מיקרוסופט, תמורת 530 מיליון דולר, כצעד נוסף להגברת פעילותה בתחום הפרסום המקוון. רייזורפיש החלה את דרכה ב-1994 כחרבה לעיצוב אתרי אינטרנט, היא גדלה במהירות והונפקה ב-1999. אחר כך הייתה חלק מקבוצת פרסום aQuantive שנרכשה על ידי מיקרוסופט תמורת 6 מיליארד. ב-2004 aQuantive רכשה את חברת Ad4ever הישראלית שעסקה בפיתוח טכנולוגיות פרסום מקוון.

### העשור השני של המאה ה-21

בשנת 2011, פובליסיס הפכה לקבוצת השיווק השלישית בגודלה בעולם לפי הכנסות, שעקפה את קבוצת "אינטרפובליק", בעקבות שתי רכישות, חברת חברת רוזטה מרקטינג גרופ שעסקה בשיווק דיגיטלי, וחברת יחסי הציבור הגדולה ביותר בסין. באותה תקופה, הסקטורים של פעילות דיגיטלית ופעילות במדינות מתפתחות לראשונה ייצגו כמחצית מסך ההכנסות של הקבוצה.

ביולי 2013, הוכרז כי פובליסיס ואומניקום גרופ יתמזגו ליצירת חברת הפרסום הגדולה בעולם, אך במאי 2014 הוכרז שהעסקה בוטלה.

בפברואר 2015, פובליסיס רכשה את Sapient Corporation, תמורת 3 מיליארד דולר, כדי להקים את "פובליסיס. Sapient" כרשת לפרסום דיגיטלי הגדולה בעולם.

בדצמבר 2015, פובליסיס הכריזה על ארגון מחדש לארבע חטיבות עיקריות:

* Publicis Communications - קבוצת שירותי פרסום ומדיה הכוללת את חברות הבת: Leo Burnett Worldwide, Publicis Worldwide, Saatchi & Saatchi, Bartle Bogle Hegarty (BBH), בהנהגתו של ארתור סעדון;
* Publicis Media - קבוצת רכש מדיה הכוללת את חברות הבת: Starcom Mediavest Group ו-ZenithOptimedia בהנהגתו של סטיב קינג;
* Publicis Sapient - קבוצת שיווק דיגיטלי הכוללת את חברות הבת: Razorfish, DigitasLBi ו-Sapient Corporation בהנהגתו של אלן הריק;
* Publicis Healthcare - קבוצה שהוקמה עוד קודם ועוסקת בפרסום ושירותי שיווק עבור תעשיית התרופות.

החל מ-2016, פובליסיס מארגנת יחד עם Groupe Les Echos את כנס הטכנולוגיה השנתי, Viva Technology .

בשנת 2017, המנכ"ל מוריס לוי החליף את אליזבת בדינטר (בתה של בלושטיין-בלנצ'ט) כיו"ר מועצת המנהלים, שהוא הוחלף כמנכ"ל על ידי ארתור סעדון.

בשנת 2019 רכשה פובליסיס את חברת השיווק הדיגיטלי אפסילון תמורת 4.4 מיליארד דולר.

פעילות
------

בבעלות הקבוצה מספר רשתות פרסום בשירות מלא העוסקות במגוון שירותי מדיה: תקשורת מקוונת סלולרית ואינטראקטיבית, טלוויזיה, מגזינים ועיתונים, קולנוע ורדיו ופרסום חצות. שירותי השיווק של החברה כוללים שירותי שיווק ישיר / ניהול קשרי לקוחות, קידום מכירות, תקשורת בריאות, תקשורת רב-תרבותית ואתנית, תקשורת ארגונית ופיננסית, תשתית משאבי אנוש, יחסי ציבור, שירותי עיצוב, תקשורת אינטראקטיבית, שיווק וניהול אירועים, שיווק ספורט, *ושירותי ייצור וקדם דפוס.* שירותי המדיה שלה כוללים תכנון מדיה, קניית מדיה ומכירת מדיה.

פובליסיס ישראל
--------------

פובליסיס נכנסה לפעילות בישראל בשנת 1986 שחתמה על הסכם ייצוג עם משרד הפרסום פלד, משרד שהוקם על ידי חיים פלד ב-1959 ובו היה שותף עם שני ילדיו רזי ואורי פלד. ב-1990 נחתם הסכם אפיליאיישן בין פלד לפובליסיס, ובמאי 1995 נחתם הסכם אסוסיאיישן. ההסכם נחתם בין רזי ואורי פלד, לבין נשיא פובליסיס, מוריס לוי.

ביולי 1997 רכשה פובליסיס 51% מסוכנות "פרסום אריאלי", שהוקמה על ידי אמנון אריאלי. במקביל החל משא ומתן על מיזוג משרדי "אריאלי" ו"פלד" במסגרת פובליסיס. אולם המשא ומתן נכשל והופסקה רשמית ההתקשרות בין פובליסיס לפלד. בדצמבר 2000 מחקה פובליסיס את מניות "פרסום אריאלי" מהמסחר בנאסד"ק (היא הונפקה במקור בבורסת הנאסד""ק בספטמבר 1995 וגייסה כ-5 מיליון דולר). אחר כך הגדילה פובליסיס את חלקה במשרד הפרסום אריאלי ל-75%, עמוס טלשיר החזיק באותה עת 20% וחיים בן שחר 5%. בנוסף החזיקה במספר חברות בת (בבעלות חלקית או מלאה): אידיאולוג'יק (חברת פרסום באינטרנט), פובליסיס סקטורס (שירותי שיווק ופרסום למגזר הערבי והרוסי בשותפות עם מוסא חסדייה, שרכש את מלוא הבעלות ב-2008), סופר-פוש (קידום מכירות), אופטימדיה (רכש מדיה).

ב-2004 רכשה פובליסיס גם את השליטה במשרד "באומן-בר-ריבנאי". למשרד באומן-בר-ריבנאי היה הסכם ייצוג עם חברת "סאצ'י אנד סאצ'י" אותה רכשה פובליסיס ב-2002, ומטרת הרכישה הייתה להופך אותו לסניף מקומי שלה. בעקבות הרכישה החלה לפעול בישראל בשני מותגים: "פרסום אריאלי" ו"באומן-בר-ריבנאי". במרץ 2005, משרד באומן-בר-ריבנאי הקים חברת פרסום באינטרנט תוך שימוש במותג "סאצ'י", בשם "סאצ'י אינטראקטיב". בנוסף באותה עת החזיק בבעלות חלקית של מספר משרדי פרסום קטנים: "אזימוט", "רגב-קוויצקי" ו"אקספרט", וייצג בישראל את חברת רכש המדיה "זניט מדיה". בנוסף רכש 20% ממניות משרד הפרסום "פלד".

בינואר 2006 רכשה חברת הבת של הקבוצת "ליאו ברנט" 51% ממשרד גלר-נסיס. קודם לרכישה היה ל"ליאו ברנט" הסכם ייצוג בישראל עם משרד ראובני פרידן, בשנים 1995–2001. בשנת 2013 התאחד משרד גלר-נסיס עם משרד רגב-קויצקי-פלד ומותג מחדש כ"ליאו ברנט ישראל".

באוקטובר 2014 פובליסיס רכשה 24.9% ממניותיה של חברת טכנולוגיות הפרסום הישראלית מטומי, תמורת 80 מיליון דולר.

ביולי 2015 פובליסיס רכשה 51% ממשרד הפרסום גליקמן-שמיר-סמסונוב, ובדצמבר 2020 רכשה את הבעלות המלאה.

באוגוסט 2018 מונה יוסי לובטון למנכ"ל ויו"ר קבוצת פובליסיס ישראל.

קישורים חיצוניים
----------------

* 

* אתר האינטרנט הרשמי של פובליסיס
* אתר האינטרנט הרשמי של פובליסיס מדיה ישראל
* 

* פובליסיס, ברשת החברתית פייסבוק

* פובליסיס, ברשת החברתית אקס (טוויטר)

* פובליסיס, ברשת החברתית אינסטגרם

* פובליסיס, ברשת החברתית LinkedIn

* פובליסיס, סרטונים בערוץ היוטיוב
* נתי טוקר, פובליסיס רודפת אחרי הטכנולוגיה הישראלית, באתר TheMarker‏, 14 באוקטובר 2014

הערות שוליים
------------

1. ↑  איי אונליין, פובליסיס הצרפתית רוכשת את סאצ'י אנד סאצ'י הבריטית ב- 1.9 מיליארד דולר, באתר TheMarker‏, 20 ביוני 2000
2. ↑  איי אונליין, קבוצת הפרסום פובליסיס תשקיע 200 מיליון אירו בהקמת חטיבה אינטראקטיבית, באתר TheMarker‏, 22 במרץ 2000
3. ↑  עפרה שלו, פובליסיס תרכוש את Bcom3 ביותר מ-3 מיליארד דולר; תיצור את חברת הפרסום הרביעית בגודלה בעולם, באתר TheMarker‏, 7 במרץ 2002
4. ↑  לילך סיגן, ארבעת הגדולים, באתר TheMarker‏, 11 במרץ 2002
5. ↑  סוכנויות הידיעות, ענקית הפרסום הצרפתית פובליסיס רוכשת את חברת השיווק האמריקאית דיגיטס ב-1.3 מיליארד דולר, באתר TheMarker‏, 20 בדצמבר 2006
6. ↑  סוכנויות הידיעות, ענקית הפרסום פובליסיס תרכוש את רייזורפיש של מיקרוסופט ב-530 מיליון דולר, באתר TheMarker‏, 9 באוגוסט 2009
7. ↑  חדש בשמי האינטרנט: "רייזורפיש", באתר גלובס, 29 באפריל 1999
8. ↑  רונן סבר, מיקרוסופט הודיעה על רכישת חברת הפרסום הדיגיטלית aQuantive ב-6 מיליארד דולר, באתר הארץ, 18 במאי 2007
9. ↑  צורי דאר, Ad4ever הישראלית המתמחה בפיתוח טכנולוגיות פרסום מקוון נרכשה על ידי AQUANTIVE האמריקאית, באתר הארץ, 29 באפריל 2004
10. ↑  רויטרס, ענקית הפרסום פובליסיס רכשה את סוכנות רוזטה תמורת 575 מיליון דולר, באתר TheMarker‏, 17 במאי 2011
11. ↑  סוכנויות הידיעות, פובליסיס הצרפתית הפכה לחברת יחסי הציבור הגדולה ביותר בסין, באתר TheMarker‏, 20 ביוני 2011
12. ↑  אתר למנויים בלבד רויטרס, רשמית: פובליסיס ואומניקום יתמזגו לחברת הפרסום הגדולה בעולם, באתר TheMarker‏, 28 ביולי 2013  
אתר למנויים בלבד הניו יורק טיימס, המיזוג של פובליסיס ואומניקום - קרב בלימה נגד גוגל ופייסבוק, באתר TheMarker‏, 29 ביולי 2013
13. ↑  אתר למנויים בלבד רויטרס, סופית: בוטל המיזוג בין ענקיות הפרסום פובליסיס ואומניקום, באתר TheMarker‏, 9 במאי 2014
14. ↑  אדוורטייזינג אייג', ‏העסקה נסגרה: פובליסיס העולמית השלימה רכישת Sapient ב-3 מיליארד ד', באתר גלובס, 10 בפברואר 2015
15. ↑  Katie Richards, Publicis Groupe Unveils Major Restructuring Plan for 2016, Adweek, ‏2 בדצמבר 2015
16. ↑  משה בנימין, יורש למוריס לוי: ארתור סעדון נבחר ליו"ר פובליסיס העולמית, באתר אייס, 31 בינואר 2017
17. ↑  אתר למנויים בלבד בלומברג, פובליסיס רוכשת את חברת השיווק הדיגיטלי אפסילון ב-4.4 מיליארד דולר, באתר TheMarker‏, 14 באפריל 2019
18. ↑  אביבה לורי, ג'יגגל משפחתי, חדשות, 24 באוקטובר 1993
19. ↑  פלד 3 שוקל הגשת בקשת לצו מניעה נגד עיסקת פובליסיס-אריאלי, באתר גלובס, 30 ביולי 1997
20. ↑  ורד שרון-ריבלין, ‏סוכנות פובליסיס הבינלאומית תרכוש 51% מאריאלי, באתר גלובס, 30 ביולי 1997
21. ↑  ורד שרון-ריבלין, ‏נשיא פובליסיס במו"מ אינטנסיבי למיזוג אריאלי עם פלד 3, באתר גלובס, 18 במאי 1998
22. ↑  ורד שרון-ריבלין, ‏הופסקה רשמית ההתקשרות בין סוכנות הפירסום הבינלאומית פובליסיס לפלד 3, באתר גלובס, 1 בדצמבר 1998
23. ↑  נורית שר, עכשיו זה רשמי: פובליסיס העולמית רכשה את פעילות משרד הפרסום פובליסיס אריאלי ב-38 מיליון שקל, באתר TheMarker‏, 27 בדצמבר 2000  
איי אונליין, פובליסיס העולמית רוכשת עסקי הפרסום של פובליסיס אריאלי ב- 38 מיליון שקל, באתר TheMarker‏, 27 בדצמבר 2000
24. ↑  איילה צורף, פובליסיס העולמית במהלך למיזוג משרד הפרסום אריאלי עם משרד פרסום בינוני, באתר TheMarker‏, 18 בספטמבר 2003
25. ↑  שמרית סלע, מוסא חסדיא רוכש את מניות פובליסיס העולמית בפובליסיס סקטורס, באתר TheMarker‏, 2 ביוני 2008
26. ↑  הארץ, פובליסיס דיאלוג השלימה רכישת סופר פוש, באתר TheMarker‏, 27 בינואר 2004
27. ↑  איילה צורף, זניט מדיה תסייע לאריאלי במכרז המדיה של לאומי, באתר TheMarker‏, 12 במאי 2004
28. ↑  איילה צורף, הבעלות בפובליסיס הממוזג תתחלק בין שבעה שותפים, באתר הארץ, 27 ביולי 2004  
איתן אבריאל, המו"מ באומן-פובליסיס: כמה שווה משרד פרסום?, באתר TheMarker‏, 25 ביולי 2004
29. ↑  ענת ביין, פובליסיס במו"מ לרכישת מניות בבאומן-בר-ריבנאי, באתר TheMarker‏, 28 בנובמבר 2001
30. ↑  איילה צורף, פובליסיס העולמית צפויה לפעול בשני מותגים בישראל: אריאלי ובאומן, באתר TheMarker‏, 26 ביולי 2004
31. ↑  איילה צורף, משרד הפרסום באומן-בר-ריבנאי מקים חברת פרסום אינטראקטיווית - סאצ'י אינטראקטיב, באתר TheMarker‏, 2 במרץ 2005
32. ↑  איילה צורף, בעלי משרד הפרסום באומן-בר-ריבנאי רכשו 20% ממשרד הפרסום פלד, באתר הארץ, 27 במרץ 2005
33. ↑  איילה צורף, סוכנות הפרסום הבינלאומית ליאו ברנט רוכשת השליטה בגלר-נסיס; אדלר-חומסקי יוצאים מהבעלות על משרד הפרסום, באתר TheMarker‏, 3 בינואר 2006  
איילה צורף, פרוקטר לחצה וליאו ברנט קנתה, באתר TheMarker‏, 5 בינואר 2006
34. ↑  ענת ביין, הערכות: לא תהיה בארץ נציגות של ליאו ברנט, באתר TheMarker‏, 19 בדצמבר 2001
35. ↑  אתר למנויים בלבד נתי טוקר, גיא קלנר מונה למנכ"ל משרד הפרסום ליאו ברנט, באתר TheMarker‏, 3 במרץ 2013  
רגב קויצקי מאחד כוחות עם ליאו ברנט במסגרת התארגנות קבוצת פובליסיס בישראל. - אולמרקטינג, באתר אולמרקטינג, ‏5 בפברואר 2013
36. ↑  אתר למנויים בלבד מיכאל רוכוורגר, פובליסיס נכנסת כשותפה במטומי ורוכשת 24.9% ממניותיה בכ-80 מיליון ד', באתר TheMarker‏, 13 באוקטובר 2014
37. ↑  אתר למנויים בלבד נתי טוקר, פובליסיס רוכשת 51% ממשרד הפרסום גליקמן - כדי להילחם במקאן, באתר TheMarker‏, 19 ביולי 2015
38. ↑  ענת ביין-לובוביץ', ‏עידן חדש: גליקמן-שמיר-סמסונוב יעבור לבעלות מלאה של קבוצת פובליסיס, באתר גלובס, 21 בדצמבר 2020
39. ↑  אתר למנויים בלבד נתי טוקר, יוסי לובטון מונה למנכ"ל ויו"ר קבוצת פובליסיס ישראל, באתר TheMarker‏, 8 באוגוסט 2018